Què ha comunicat el conseller d'Ensenyament de la Generalitat de Catalunya?
El conseller d'Ensenyament de la Generalitat de Catalunya ha anunciat en aquesta entrevista de VilaWeb que el departament crearà un cos d'inspectors propi, a l'empara del que dictamina la llei d'educació de Catalunya. Segons Bargalló, els directors de centre són els líders pedagògics de cada escola, però els inspectors ho haurien de ser de cada zona. Aquest és el fragment de l'entrevista on ho diu. —Parleu de deixar a les mans de les escoles el projecte lingüístic. No és arriscat? Tot allò que ha passat arran del referèndum en alguns centres és un avís que un grup petit de pares pot originar molt malestar. —La garantia que es respectarà el paper de llengua vehicular del català som nosaltres, el departament. Els nostres inspectors. Si el projecte lingüístic no és bo serem nosaltres que ho detectarem. Si no es compleix i no dóna resultats serem nosaltres que ho detectarem. En qualsevol cas la culpa serà nostra. —Però ara la inspecció és de l'estat… —Crearem un cos d'inspecció propi, tal com la llei d'educació de Catalunya ens permet de fer. I evidentment els inspectors treballaran d'una manera diferent. Ara massa sovint fan feines burocràtiques i nosaltres volem inspectors que siguin líders pedagògics. A l'escola el director ha de ser el líder pedagògic, però els inspectors han de vetllar per la coherència dels projectes en una zona. I la transparència també hi ajudarà. S'ha explicat poc, però d'ençà d'aquest setembre els centres tenen l'obligació de penjar a la web els projectes pedagògic i lingüístic. Les famílies, els alumnes, tothom sabrà quin és aquest projecte i podrà alertar, amb molta més força i raó, si no es compleix.
Que el departament crearà un cos d'inspectors propi.